CELEX: 32021D2025
Language: et
Date: 2021-11-15 00:00:00
Title: Nõukogu otsus (EL) 2021/2025, 15. november 2021, Euroopa Liidu nimel võetava seisukoha kohta rahvusvahelise oliivinõukogu liikmete nõukogus seoses oliiviõlide ja oliivijääkõlide suhtes kohaldatava kaubandusstandardiga

19.11.2021   
               
               
                  ET
               
               
                  Euroopa Liidu Teataja
               
               
                  L 411/40
               
            
         NÕUKOGU OTSUS (EL) 2021/2025,
         15. november 2021,
         Euroopa Liidu nimel võetava seisukoha kohta rahvusvahelise oliivinõukogu liikmete nõukogus seoses oliiviõlide ja oliivijääkõlide suhtes kohaldatava kaubandusstandardiga
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Vastavalt nõukogu otsusele (EL) 2016/1892 (1) allkirjastati 2015. aasta rahvusvaheline oliiviõli- ja lauaoliivileping (edaspidi „leping“) liidu nimel ÜRO peakorteris New Yorgis 18. novembril 2016, eeldusel et see sõlmitakse hilisemal kuupäeval. Leping jõustus ajutiselt 1. jaanuaril 2017 vastavalt selle artikli 31 lõikele 2 ning see sõlmiti liidu nimel nõukogu otsusega (EL) 2019/848 (2).
                  
               
                     (2)
                  
                  
                     Lepingu artikli 7 lõike 1 kohaselt võtab rahvusvahelise oliivinõukogu liikmete nõukogu (edaspidi „liikmete nõukogu“) vastu oliiviõlide ja oliivijääkõlide suhtes kohaldatavaid kaubandusstandardeid muutvaid otsuseid.
                  
               
                     (3)
                  
                  
                     Liikmete nõukogu võtab 25. novembril 2021 toimuval 114. istungil vastu otsuse, millega muudetakse oliiviõlide ja oliivijääkõlide suhtes kohaldatavaid kaubandusstandardeid (edaspidi „muutmisotsus“).
                  
               
                     (4)
                  
                  
                     On asjakohane määrata kindlaks liikmete nõukogus liidu nimel võetav seisukoht, kuna nõukogu liikmete poolt vastu võetav muutmisotsus on rahvusvahelise oliivinõukogu teiste liikmetega toimuvas rahvusvahelises kaubanduses liidu suhtes õigusliku toimega ning see võib otsustavalt mõjutada liidu õigust, eelkõige komisjoni poolt vastavalt Euroopa Parlamendi ja nõukogu määruse (EL) nr 1308/2013 (3) artiklile 75 vastu võetud oliiviõli turustamisstandardeid.
                  
               
                     (5)
                  
                  
                     Liikmete nõukogu poolt vastu võetavas otsuses käsitletakse oliiviõlide ja oliivijääkõlide teatavate keemiliste omaduste muutmist, nimelt lisatakse linoleenhappe piirnormi (vahemikus 1,00–1,40 %) käsitlev otsustamisskeem, vaadatakse läbi rafineeritud oliiviõlide ja oliiviõlide otsustamisskeem ning töötlemata ja rafineeritud oliivijääkõlide otsustamisskeem. Muutmisotsust on komisjoni ja liikmesriikide oliiviõlisektori teadus- ja tehnikavaldkonna eksperdid põhjalikult arutanud. Muutmisotsusega aidatakse oliiviõlistandardeid rahvusvaheliselt ühtlustada ja luuakse raamistik, millega tagatakse aus konkurents oliiviõlisektori toodetega kauplemisel. Seepärast tuleks nõukogu liikmete poolt vastu võetavat muutmisotsust toetada.
                  
               
                     (6)
                  
                  
                     Kui osa liikmeid ei saa oma nõusolekut anda ja muutmisotsuse vastuvõtmine liikmete nõukogu 114. istungil lükkub seetõttu edasi, tuleks käesoleva muutmisotsuse vastuvõtmist toetav seisukoht liidu nimel võtta sellise võimaliku menetluse raames, mida liikmete nõukogu kasutab otsuste kirjavahetuse teel vastuvõtmiseks vastavalt lepingu artikli 10 lõikele 6. Kirjavahetuse teel toimuv vastuvõtumenetlus tuleks algatada enne liikmete nõukogu järgmist, 2022. aasta juunis toimuvat korralist istungit.
                  
               
                     (7)
                  
                  
                     Kui enne 114. istungit või selle ajal esitatud uus teaduslik või tehniline teave seab liidu nimel võetava seisukoha tõenäoliselt kahtluse alla, peaks komisjonil olema lubatud taotleda liidu huvi kaitsmiseks muutmisotsuste vastuvõtmise edasilükkamist liikmete nõukogu hilisemale istungile,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel 25. novembril 2021 võetav seisukoht liikmete nõukogu 114. istungil või menetluse raames, mida liikmete nõukogu kasutab otsuste kirjavahetuse teel vastuvõtmiseks ja mis tuleb algatada enne liikmete nõukogu järgmist, 2022. aasta juunis toimuvat korralist istungit, seoses oliiviõlide ja oliivijääkõlide suhtes kohaldatava kaubandusstandardi muutmisega, on toetada liikmete nõukogu vastuvõetavat oliiviõlide ja oliivijääkõlide suhtes kohaldatava kaubandusstandardi muutmist käsitlevat otsust (4).
         
         
            Artikkel 2
            Kui on tõenäoline, et artiklis 1 osutatud seisukohta võib mõjutada enne liikmete nõukogu 114. istungit või selle ajal esitatud uus teaduslik või tehniline teave, taotleb komisjon, et oliiviõlide ja oliivijääkõlide suhtes kohaldatava kaubandusstandardi muutmist käsitleva otsuse vastuvõtmine lükataks edasi seni, kuni määratakse kindlaks liidu seisukoht uue teabe alusel.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 15. november 2021
            
               
                  Nõukogu nimel
               
               
                  eesistuja
               
               J. PODGORŠEK
            
         
         
            (1)  Nõukogu 10. oktoobri 2016. aasta otsus (EL) 2016/1892 2015. aasta rahvusvahelise oliiviõli- ja lauaoliivilepingu Euroopa Liidu nimel allkirjastamise ja selle ajutise kohaldamise kohta (ELT L 293, 28.10.2016, lk 2).
         
            (2)  Nõukogu 17. mai 2019. aasta otsus (EL) 2019/848 2015. aasta rahvusvahelise oliiviõli- ja lauaoliivilepingu Euroopa Liidu nimel sõlmimise kohta (ELT L 139, 27.5.2019, lk 1).
         
            (3)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
         
            (4)  Vt dokumenti ST 12772/21 veebilehel http://register.consilium.europa.eu.